钦定古今图书集成/明伦汇编/氏族典/第139卷 > 《廖用贤尚友录》 > 云敞
## 钦定古今图书集成/明伦汇编/氏族典/第139卷 > 《廖用贤尚友录》 > 云敞

按《汉书云敞传》，“敞字幼孺，平陵人也。师事同县吴章。
章治《尚书经》，为博士。平帝以中山王即帝位，年幼，莽
秉政，自号安汉公，以平帝为成帝后，不得顾私亲。帝
母及外家卫氏皆留中山，不得至京师。莽长子宇非
莽，鬲绝卫氏，恐帝长大后见怨。宇与吴章谋，夜以血
涂莽第门，若鬼神之戒，冀以惧莽。章欲因对其咎，事”
发觉，莽杀宇，诛灭卫氏，谋所联及，死者百馀人，章坐
要斩，磔尸东市门。初，章为当世名儒，教授尤盛，弟子
千馀人，莽以为恶人党，皆当禁锢，不得仕宦，门人尽
更名他师。敞时为大司徒，掾自劾吴章弟子，收抱章
尸归，棺敛葬之，京师称焉。车骑将军王舜高其志节，
比之栾布，表奏以为掾，荐为中郎谏大夫。莽篡位，王
舜为太师，复荐敞可辅职，以病免。唐林言敞可典郡，
擢为鲁郡大尹。更始时，安车征敞为御史大夫，复免，
病去，卒于家。